Մարիսկալ Էստիգարիբիա

Մարիսկալ Էստիգարիբիա, քաղաք Պարագվայի Բոկերոն դեպարտամենտում։


== Պատմություն ==
1944 թվականի դեկտեմբերի 18-ին քաղաքը, որը մինչ այդ արդեն մեկ անգամ հասցրել էր վերանվանվել՝ Ֆորտին Լոպես դե Ֆիլիպիսից ստանալով Ֆորտին Հեներալ Կամաչո անունը, նորից վերանվանվեց։ Այն այս անգամ իր անունը ստացավ՝ ի պատիվ Չակոյան պատերազմի հաղթական զորահրամանատար Մարիսկալ Խոսե Ֆելիքս Էստիգարիբիայի։ 6427 համարի ներքո համապատասխան հրամանագիրը ստորագրել է Պարագվայի հանրապետության նախագահ Հայինիո Մորինիգոն։ Այս բնակավայրը հսկայական տարածք ուներ իր հիմնադրման օրից մինչև իր զարգացումն ու դրան հաջորդող 2006 թվականին երկու նոր շրջանների՝ Ֆիլադելֆիայի և Լոմա Պլատայի տարանջատումը։
Չնայած այն փաստին, որ Մարիսկալ Էստիգարիբիա քաղաքը պաշտոնապես գոյություն ունի 1944 թվականից, միայն 1980-ական թվականների սկզբին ղեկավարությունը հանձն առավ գլխավոր հատակագծի կազմումն ու քաղաքի սահմանների որոշումը, որի շնորհիվ նոր բնակիչներ կհաստատվեին։ Մինչ այդ պահը պաշտոնապես քաղաքացիական կառուցապատման հողատարածք չի հատկացվել, և միակ բնակիչները եղել են զինվորականներն ու տեղացիները, որոնք բնակվում էին Սանտա Տերեսիտա գյուղում։ Ներկայումս բնակչության կարիքները հոգում են պետական հիմնարկությունները, ինչպիսիք են մարզային հիվանդանոցը, տեղական քաղաքապետարանը և հետևակային ստորաբաժանման կորպուսը։ Քաղաքի տարեդարձը սկսեց նշվել միայն 1998 թվականից, երբ քաղաքապետարանի մշակույթի վարչության բաժնի ղեկավարը քաղաքի հիմնադրման ու անվանափոխության վերաբերյալ իրական փաստեր գտավ։
Խոշորագույն ավտոմոբիլային մրցավազքի երթուղին` Ռալլի Չակոն այժմ անցկացվում է Մարիսկալ Էստիգարիբիա քաղաքից ոչ հեռու։


== Ռազմաբազայի տեղակայման հարցը ==
Մարիսկալ-Էստիգարիբիան հանդիսանում է քաղաք-հրապարակ Լուիզա Մարիի Արգանի միջազգային օդանավակայանի համար (կոդ`  ИАТА -ESG), որը, ըստ ԶԼՄ-ի որոշ աղբյուրների, ծառայել է որպես ԱՄՆ-ի ռազմակայան, քանի որ անմիջական կապ ուներ ռազմավարական կարևոր տարածաշրջանի՝ եռակի սահմանի հետ։
2005 թվականի հուլիսին 400 ամերիկյան զինված խմբավորում Պարագվայ է ժամանել այն բանից հետո, երբ Պարագվայի Սենատը նրանց դիվանագիտական ​​անձեռնմխելիություն շնորհեց։ Ամեն տարի Պարագվայով հարյուրավոր ամերիկացի զինվորներ են անցնում, չնայած պաշտպանության նախարարությունը հերքում է այդ փաստը, նշելով որ ամերիկացի զինվորները միաժամանակ ամենաշատը 10-20 հոգով են մուտք գործում Պարագվայ։ Արգենտինական Clarín թերթի փոխանցմամբ ԱՄՆ-ի ռազմակաբազան ռազմավարական կարևոր կետ է, քանի որ գտնվում է Պարագվայի, Բրազիլիայի և Արգենտինայի միջև ձգվող եռակի սահմանի մոտակայքում, մոտ է Գուարանի ջրատար հորիզոնին և Բոլիվիային (200 կմ-ից պակաս հեռավորության վրա)։ Միևնույն ժամանակ Վաշինգտոնն իր ուշադրության կիզակետում է պահում Ալտիպլանոն և Վենեսուելայի նախագահ Ուգո Չավեսին։ Անվանելով վերջինիս «տարածաշրջանային դև» Վաշինգտոնը կարծում է, որ նա Բուշի վարչակազմի ներկայացուցչության տակ տարածաշրջանում անկայունության հրահրիչի դեր է կատարում»։
Պարագվայի կառավարությունը և ԱՄՆ-ն հերքում են, որ քաղաքում կա ռազմական բազա։ Վաշինգտոնի խոսնակը պնդել է, որ «... ամերիկացի զինծառայողների կարճաժամկետ տեղակայումն իրականացվել է համաձայն 2005 թվականի հուլիսից մինչև 2006 թվականի դեկտեմբերն ընկած ժամանակահատվածը Պարագվայի զինվորականների հետ համատեղ զորավարժություններ իրականացնելու մասին պայմանավորվածության։ Պարագվայի տարածքում զինծառայողների մեծ մասի գտնվելու ժամկետը կկազմի 45 օրից ոչ ավել»։ Բրազիլական շաբաթաթերթ Կարտակապիտալը 2008 թվականի ապրիլի 25-ին հրապարակեց հետաքննական հոդված, որում հերքել էր ռազմաբազայի տեղակայման վերաբերյալ այսպես կոչված դավադրության տեսության վարկածը։


== Կլիման ==
Կլիման մայրցամաքային մերձարևադարձային է, որն ուղեկցվում է բարձր ջերմաստիճաններով նույնիսկ ձմռանը, բայց ի տարբերություն արևադարձային կլիմայի, ձմեռն ուղեկցվում է այսպես կոչված «մեղմ սառնամանիքով»։ Միջին ջերմաստիճանը 24° C է։
Այս բնակավայրը հարավային կիսագնդի ամենաշոգ վայրերից է։ Այն համարվում է «Հարավային Ամերիկայի տաք բևեռը»։ Չնայած ամբողջ տարվա ընթացքում տիրող հեղձուցիչ շոգին, ձմռանը ջերմաստիճանը նվազագույնը կարող է հասնել 0° C-ի տարին մեկ կամ երկու անգամ։ Միջին տարեկան տեղումները ցածր են, մոտ` 800 մմ։ Ձմեռները մեղմ են, միջին ջերմաստիճանը՝ 19° C: Ամպամած օրերն ավելի հաճախ հանդիպում են ձմռանը։ Ձմռանը անձրևները նվազագույնն են կամ ընդհանրապես բացակայում են, կամ էլ դրսևորվում են շատ թույլ սառնամանիքի տեսքով։


== Ծանոթագրություններ ==